Sofie Lippert (SF), 2025-11-05:
Mange tak.
Det her lovforslag udspringer af en reform, der har været længe undervejs.
Al den tid, jeg har siddet i Folketinget, har jeg kæmpet for et markant løft af vores pædagoguddannelse og socialrådgiveruddannelse.
Det lykkedes endelig i foråret, og her står vi så med et lovforslag, der skal udmønte nogle vigtige dele af det.
Allerede i januar 2024 kom vi i SF med et udspil til, hvordan vi forestillede os en reform af professionsuddannelserne.
Et vigtigt element her var, at vi også skal have praksisrettede uddannelser på niveau 7.
Derfor var jeg glad, da regeringen et lille år senere meldte ud, at vi skulle forhandle om praksisrettede professionsmasteruddannelser, og jeg er glad for at stå her i dag og gøre den idé til lov, så dygtige professionsuddannede kan få flere muligheder for videreuddannelse ind i faget i stedet for ud af faget.
For at professionsmasteren bliver en succes, skal den udvikles sammen med dem, det handler om, sammen med dem, der mærker behovene tæt på ude i vores velfærdssamfund.
Den proces er i fuld gang, og jeg glæder mig til at se, hvad der kommer ud af den.
Her synes jeg, det er en vigtig pointe i høringssvarene, at vi ikke skal lukke døre for folk, der meningsfuldt kan tage en professionsmasteruddannelse.
Det bør f.eks. være muligt for diplomuddannede, der også er på niveau 6, at få adgang, når deres diplomuddannelse er relevant.
Mange faglærte som f.eks. pædagogiske assistenter, sosu'er og kontoruddannede har taget diplomuddannelser og løser i dag de samme opgaver som professionsbachelorer.
De skal selvfølgelig også have en vej længere ind i deres fag.
Samtidig bør vi hurtigst muligt finde en løsning, for at professionsmasteren kan tages på deltid.
Det vil klart være det mest oplagte for alle dem, der allerede har job på skoler, i daginstitutioner eller på et bosted.
Det er vigtigt, at vi samtidig investerer i kvaliteten af grunduddannelserne.
Når vi styrker videreuddannelsesmulighederne, skal det ikke være på bekostning af grunduddannelserne.
Det bliver det jo desværre også lidt med den her reform, hvor regeringen igen insisterede på, at den eneste vej til uddannelsesforbedringer gik gennem forkortelser.
Det her lovforslag indeholder samtidig mange andre gode elementer fra vores aftale fra foråret – elementer, som er blevet efterspurgt længe i sektoren.
Vi åbner endelig op for, at professionsbacheloruddannelser og erhvervsakademiuddannelser kan udbydes på engelsk i et mere rimeligt omfang, end de gør i dag, og så giver vi langt om længe erhvervsakademierne mulighed for at lave det, de kalder et praktikum, for de studerende, der kommer med en ren gymnasial baggrund og ikke er vant til værkstedsarbejdet.
Det betyder meget for at kunne give forskellige typer studerende mere lige vilkår på erhvervsakademierne.
handler det her lovforslag også om en særlig procedure for godkendelse af de nye professionsmasteruddannelser.
Her kan jeg ikke undgå at blive lidt bekymret, for selv om vi har lidt travlt med at få den gode politik ud at leve, må det ikke blive forhastet.
Vi taler om en helt ny uddannelsestype.
Alt i alt er det her jo et lovforslag, som udmønter dele af en meget vigtig reform.
Reformen er ikke fejlfri, og der er også ting i det her lovforslag, jeg gerne ville have været foruden, men sådan er det med kompromiser.
I sidste ende tror jeg på, at vi med den samlede reform skaber stærkere og bedre erhvervsakademi- og professionsuddannelser, og jeg tror på, at vi skaber bedre muligheder for videreuddannelse.
Derfor stemmer SF for.